CELEX: 32022D0900
Language: lt
Date: 2022-06-08 00:00:00
Title: Komisijos įgyvendinimo sprendimas (ES) 2022/900 2022 m. birželio 8 d. kuriuo dėl Pietų Afrikos pagrindinėms sandorio šalims taikomos reguliavimo sistemos pokyčių iš dalies keičiamas Įgyvendinimo sprendimas (ES) 2015/2039 (Tekstas svarbus EEE)

2022 6 9   
               
               
                  LT
               
               
                  Europos Sąjungos oficialusis leidinys
               
               
                  L 156/57
               
            
         KOMISIJOS ĮGYVENDINIMO SPRENDIMAS (ES) 2022/900
         2022 m. birželio 8 d.
         kuriuo dėl Pietų Afrikos pagrindinėms sandorio šalims taikomos reguliavimo sistemos pokyčių iš dalies keičiamas Įgyvendinimo sprendimas (ES) 2015/2039
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. liepos 4 d. Europos Parlamento ir Tarybos reglamentą (ES) Nr. 648/2012 dėl ne biržos išvestinių finansinių priemonių, pagrindinių sandorio šalių ir sandorių duomenų saugyklų (1), ypač į jo 25 straipsnio 6 dalį,
         kadangi:
         
                     (1)
                  
                  
                     2015 m. lapkričio 13 d. priimtame Komisijos įgyvendinimo sprendime (ES) 2015/2039 (2) nuspręsta, kad, taikant Reglamento (ES) Nr. 648/2012 25 straipsnį, Pietų Afrikos teisinė ir priežiūros tvarka, kurią sudaro Finansų rinkų įstatymas (2012 m. Įstatymas Nr. 19, toliau – Finansų rinkų įstatymas) ir kuri taikoma Pietų Afrikoje leidimą gavusiems licencijuotiems tarpuskaitos namams, yra laikytina lygiaverte Reglamente (ES) Nr. 648/2012 nustatytiems reikalavimams;
                  
               
                     (2)
                  
                  
                     tačiau nuo 2015 m. lapkričio 13 d. Pietų Afrikos pagrindinėms sandorio šalims taikoma reguliavimo sistema pasikeitė įsigaliojus Finansų sektoriaus taisyklių įstatymui (2017 m. Įstatymas Nr. 9 (3), toliau – Finansų sektoriaus taisyklių įstatymas), kuriuo iš dalies pakeistas Finansų rinkų įstatymas, ir paskelbus 2018 m. Finansų rinkų įstatymo taisykles (4). Todėl tos iš dalies pakeistos Pietų Afrikos reguliavimo sistemos lygiavertiškumą būtina įvertinti;
                  
               
                     (3)
                  
                  
                     iš dalies pakeistos Pietų Afrikos reguliavimo sistemos lygiavertiškumo vertinimas turėtų būti grindžiamas ne tik Pietų Afrikoje licencijuotoms pagrindinėms sandorio šalims abstrakčiai taikomų teisiškai privalomų reikalavimų lyginamąja analize, bet ir tų reikalavimų rezultato vertinimu. Tai vertinant reikėtų patikrinti, ar tie reikalavimai tinkami rizikai, kuri gali kilti Sąjungoje įsteigtiems tarpuskaitos nariams ir prekybos vietoms, sumažinti, atsižvelgiant į finansų rinkų, kuriose veikia Pietų Afrikoje licencijuotos pagrindinės sandorio šalys, dydį. Pagrindinėms sandorio šalims, vykdančioms veiklą didesnėse finansų rinkose, kurioms būdinga didesnė rizika, reikia taikyti griežtesnius rizikos mažinimo reikalavimus negu pagrindinėms sandorio šalims, vykdančioms veiklą mažesnėse finansų rinkose;
                  
               
                     (4)
                  
                  
                     Reglamento (ES) Nr. 648/2012 25 straipsnio 6 dalies a, b ir c punktuose išvardijamos trys sąlygos, kurios turi būti įvykdytos, siekiant nustatyti, ar trečiosios šalies teisinė ir priežiūros tvarka, taikoma joje leidimą gavusioms pagrindinėms sandorio šalims, yra lygiavertė tame reglamente nustatytai tvarkai;
                  
               
                     (5)
                  
                  
                     pagal Reglamento (ES) Nr. 648/2012 25 straipsnio 6 dalies a punktą, trečiojoje šalyje leidimą gavusios pagrindinės sandorio šalys turi atitikti teisiškai privalomus reikalavimus, kurie yra lygiaverčiai to reglamento IV antraštinėje dalyje nustatytiems reikalavimams;
                  
               
                     (6)
                  
                  
                     Įgyvendinimo sprendime (ES) 2015/2039 Pietų Afrikoje leidimą gavusioms pagrindinėms sandorio šalims taikomi teisiškai privalomi reikalavimai buvo laikomi lygiaverčiais Reglamento (ES) Nr. 648/2012 IV antraštinėje dalyje nustatytiems reikalavimams. Iš dalies pakeistoje Pietų Afrikos reguliavimo sistemoje, taikomoje Pietų Afrikoje leidimą gavusioms pagrindinėms sandorio šalims, išlaikomas licencijuotų tarpuskaitos namų ir licencijuotų pagrindinių sandorio šalių atitikties vertinimas pagal 2012 m. balandžio mėn. Mokėjimo ir rinkos infrastruktūrų komiteto ir Tarptautinės vertybinių popierių komisijų organizacijos (IOSCO) paskelbtus Finansų rinkos infrastruktūrų principus (5);
                  
               
                     (7)
                  
                  
                     šiuo metu Pietų Afrikoje leidimą gavusioms pagrindinėms sandorio šalims ir tarpuskaitos namams taikomi teisiškai privalomi reikalavimai yra Finansų rinkų įstatymas su pakeitimais, padarytais Finansų sektoriaus taisyklių įstatymu, ir 2018 m. Finansų rinkų įstatymo taisyklės. Šią teisinę sistemą papildo Finansų sektoriaus elgesio priežiūros institucijos (toliau – FSCA) paskelbtas elgesio standartų rinkinys. Iš dalies pakeistame Finansų rinkų įstatyme ir 2018 m. Finansų rinkų įstatymo taisyklėse nustatytos papildomos pareigos ir reikalavimai, kurių turi laikytis Pietų Afrikoje leidimą gavę tarpuskaitos namai ir pagrindinės sandorio šalys. Be to, pagal iš dalies pakeistą Finansų rinkų įstatymą prudencinės priežiūros institucija ir FSCA perima registro administratoriaus funkcijas ir bendrai suteikia leidimą veikti Pietų Afrikoje kaip licencijuotiems nepriklausomiems tarpuskaitos namams arba kaip licencijuotai pagrindinei sandorio šaliai, jei pareiškėjas laikosi tų reikalavimų ir padeda siekti Finansų rinkų įstatyme nustatytų tikslų, įskaitant sisteminės rizikos mažinimą;
                  
               
                     (8)
                  
                  
                     bendra išvestinių finansinių priemonių sandorių, kurių tarpuskaita atlikta Pietų Afrikoje, vertė vis dar sudaro mažiau nei 1 % bendros išvestinių finansinių priemonių sandorių, kurių tarpuskaita atlikta Sąjungoje, vertės. Todėl dėl dalyvavimo Pietų Afrikoje licencijuotų tarpuskaitos namų arba pagrindinių sandorio šalių veikloje Sąjungoje įsteigtiems tarpuskaitos nariams ir prekybos vietoms kyla gerokai mažesnė rizika negu dėl dalyvavimo Sąjungoje leidimą gavusių pagrindinių sandorio šalių veikloje;
                  
               
                     (9)
                  
                  
                     Komisija daro išvadą, kad Pietų Afrikos teisine ir priežiūros tvarka užtikrinama, kad prudencinės priežiūros institucijos ir FSCA bendrai išduodamą leidimą gavusios pagrindinės sandorio šalys atitinka teisiškai privalomus reikalavimus, kurie yra lygiaverčiai Reglamento (ES) Nr. 648/2012 IV antraštinėje dalyje nustatytiems reikalavimams;
                  
               
                     (10)
                  
                  
                     pagal Reglamento (ES) Nr. 648/2012 25 straipsnio 6 dalies b punktą taip pat reikalaujama teisine ir priežiūros tvarka, kuri taikoma trečiojoje šalyje leidimą gavusioms pagrindinėms sandorio šalims, užtikrinti, kad būtų nuolat vykdoma veiksminga pagrindinių sandorio šalių priežiūra ir užtikrinamas reikalavimų vykdymas. Pritaikyta Pietų Afrikos pagrindinėms sandorio šalims ir tarpuskaitos namams taikoma teisinė sistema suteikia prudencinės priežiūros institucijai ir FSCA visapusiškus įgaliojimus prižiūrėti, stebėti ir tirti tarpuskaitos namų ir pagrindinių sandorio šalių, gavusių leidimą veikti Pietų Afrikoje, veiklą. Prudencinės priežiūros institucija ir FSCA kasmet vertina, ar licencijuoti tarpuskaitos namai ir licencijuotos pagrindinės sandorio šalys laikosi Finansų rinkų įstatymo ir savo vidaus taisyklių bei procedūrų. Prudencinės priežiūros institucija ir FSCA turi teisę atšaukti leidimą licencijuotiems nepriklausomiems tarpuskaitos namams arba licencijuotai pagrindinei sandorio šaliai arba sustabdyti jo galiojimą, jei jie nesilaiko Finansų rinkų įstatymo arba 2018 m. Finansų rinkų įstatymo taisyklių ar poįstatyminių teisės aktų, pavyzdžiui, elgesio standartuose nustatytų reikalavimų. Prudencinės priežiūros institucija ir FSCA taip pat yra įgaliotos iš licencijuotų tarpuskaitos namų ir licencijuotų pagrindinių sandorio šalių prašyti informacijos ar dokumentų ir atlikti patikrinimus vietoje. Be to, priežiūros institucijos vykdo metinę pagrindinių sandorio šalių priežiūros programą, apimančią rizikos peržiūras, analizę ir vertinimą. Prudencinės priežiūros institucija stebi ir vertina pagrindinių sandorio šalių kapitalo pakankamumą ir kapitalo valdymo praktiką;
                  
               
                     (11)
                  
                  
                     Komisija daro išvadą, kad teisine ir priežiūros tvarka, kuri taikoma prudencinės institucijos ir FSCA leidimą gavusioms pagrindinėms sandorio šalims, užtikrinama, kad būtų nuolat vykdoma veiksminga priežiūra ir užtikrinamas reikalavimų vykdymas;
                  
               
                     (12)
                  
                  
                     remiantis Reglamento (ES) Nr. 648/2012 25 straipsnio 6 dalies c punktu, trečiosios šalies teisinėje sistemoje turi būti numatyta veiksminga lygiavertė sistema, pagal kurią pripažįstamos pagal trečiosiose šalyse galiojančius teisinius režimus leidimus gavusios pagrindinės sandorio šalys (toliau – trečiųjų šalių pagrindinės sandorio šalys);
                  
               
                     (13)
                  
                  
                     iš dalies pakeistame Finansų rinkų įstatyme nustatytos užsienio jurisdikciją turinčių subjektų lygiavertiškumo pripažinimo sąlygos. FSCA kartu su Pietų Afrikos rezervų banku ir prudencinės priežiūros institucija gali nustatyti, kad konkrečios užsienio šalies reguliavimo sistema yra lygiavertė Pietų Afrikos finansų sektoriaus reguliavimo sistemai;
                  
               
                     (14)
                  
                  
                     Komisija daro išvadą, kad Pietų Afrikos teisine sistema yra numatyta veiksminga lygiavertė trečiųjų šalių pagrindinių sandorio šalių pripažinimo sistema;
                  
               
                     (15)
                  
                  
                     todėl Komisija mano, kad pagrindinėms sandorio šalims taikoma Pietų Afrikos teisinė ir priežiūros tvarka atitinka Reglamento (ES) Nr. 648/2012 25 straipsnio 6 dalyje nustatytas sąlygas. Todėl ta teisinė ir priežiūros tvarka turėtų būti laikoma lygiaverte tame reglamente nustatytiems reikalavimams;
                  
               
                     (16)
                  
                  
                     todėl Įgyvendinimo sprendimas (ES) 2015/2039 turėtų būti atitinkamai iš dalies pakeistas;
                  
               
                     (17)
                  
                  
                     siekiant užtikrinti, kad Europos vertybinių popierių ir rinkų institucija nedelsdama atliktų Pietų Afrikoje įsteigtų pagrindinių sandorio šalių lygio nustatymą ir pripažinimą, šis sprendimas turėtų įsigalioti skubos tvarka;
                  
               
                     (18)
                  
                  
                     šiame sprendime numatytos priemonės atitinka Europos vertybinių popierių komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Įgyvendinimo sprendimo (ES) 2015/2039 1 straipsnis pakeičiamas taip:
            
               
                  „1 straipsnis
                  Taikant Reglamento (ES) Nr. 648/2012 25 straipsnio 6 dalį, Pietų Afrikos teisinė ir priežiūros tvarka, kurią sudaro 2012 m. Finansų rinkų įstatymas Nr. 19 bei Finansų rinkų įstatymo taisyklės ir kuri taikoma Pietų Afrikoje leidimą gavusiems licencijuotiems tarpuskaitos namams, yra laikoma lygiaverte Reglamente (ES) Nr. 648/2012 nustatytiems reikalavimams.“
               
            
         
         
            2 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2022 m. birželio 8 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 201, 2012 7 27, p. 1.
         
            (2)  2015 m. lapkričio 13 d. Komisijos įgyvendinimo sprendimas (ES) 2015/2039 dėl Pietų Afrikos pagrindinėms sandorio šalims taikomos reguliavimo sistemos lygiavertiškumo reikalavimams, nustatytiems Europos Parlamento ir Tarybos reglamente (ES) Nr. 648/2012 dėl ne biržos išvestinių finansinių priemonių, pagrindinių sandorio šalių ir sandorių duomenų saugyklų (OL L 298, 2015 11 14, p. 29).
         
            (3)  Pietų Afrikos Respublika, 2017 m. Įstatymas Nr. 9, Finansų sektoriaus taisyklių įstatymas, 2017 m.
         
            (4)  Pietų Afrikos nacionalinis iždas, NO.R 98, 2012 m. Finansų rinkų įstatymo taisyklės.
         
            (5)  Mokėjimo ir atsiskaitymo sistemų komitetas / Tarptautinės vertybinių popierių komisijų organizacijos techninis komitetas, Finansų rinkos infrastruktūrų principai, 2012 m. balandžio mėn., CPMI dokumentai Nr. 101, Finansų rinkos infrastruktūrų principai (bis.org).